Mikkel Bjørn (DF), 2023-04-27:
Tak for det.
Udvisning af kriminelle udlændinge efter første dom – ja, det burde være sund fornuft.
Mit hjerte bløder, når jeg hver eneste uge kan læse om nye uhyrlige sager, hvor kriminelle udlændinge, der i flere tilfælde har voldtaget, overfaldet og ydmyget sagesløse borgere, alligevel ikke udvises af Danmark.
Nogle få overskrifter fra den seneste tid lyder f.eks.: Skulle bare hente pizza, men blev skubbet ind i en gyde, tæsket og stukket med kniv.
En anden lyder: Tiltalt for brutale voldtægter af to kvinder ved kollegie.
Og en sidste lyder: 60 dages betinget fængsel til fire personer for et overfald begået mod en 21-årig på Vanløse Station, der blev slået bevidstløs, sparket i ansigtet og flækkede flere tænder.
En anden udlænding, Mohamed Jama Muse, fik dansk indfødsret – statsborgerskab – på et lovforslag fremsat af daværende integrationsminister fru Inger Støjberg i december 2015.
I tirsdags blev han idømt 10 års fængsel for at have sendt sine børn på koranskole i Somalia, hvor de blev mishandlet, hans 12-årige datter blev omskåret og siden solgt som sexslave af sin far på et somalisk slavemarked og forsøgt bortgiftet til en 75-årig somalisk mand, og det er endda en af de udlændinge, som Folketinget har vurderet som værdige til at modtage et dansk statsborgerskab.
Og der er tifold så mange, der ikke er danske statsborgere, og som dette på trods ikke udvises, når de gang på gang begår personfarlig grov kriminalitet.
Bandemedlemmet Asad Ali Osman blev jo dømt for at påkøre en mand med vilje ved Lidl.
Han har undervejs i sit kriminelle liv her i Danmark fået to advarsler om udvisning og tre betingede udvisningsdomme.
Nogle ordførere vil formentlig undervejs i denne debat have påstået, at der allerede er lovgivning til stede, der udviser kriminelle udlændinge.
Vi har ikke brug for advarsler om udvisning og betingede udvisninger, vi har brug for konsekvente udvisninger af udlændinge hertillands, der er kommet her som gæster, men som udviser alt andet end taknemlighed over for det forhold.
Inviterede jeg gæster ind i mit hjem, der siden ødelagde mine ting, blev voldelige eller angreb min kæreste eller min familie, så ville jeg da hurtigt og konsekvent bede dem om at gå.
Vi ønsker at gøre det klart, at danske borgeres ret til at være i sikkerhed i deres eget land ikke skal krænkes af urimelige privilegier, som vi hovedløst giver til kriminelle udlændinge.
Samtidig ønsker vi at understrege, at dette forslag ikke forudsætter, at Danmark melder sig ud af Den Europæiske Menneskerettighedskonvention, men derimod blot, at dansk lovgivning skal rangere højest, når hensynet til danskernes sikkerhed og ofrenes tarv kræver det.
Udvisningsreglerne i Danmark fører til, at kriminelle udlændinge forbliver i Danmark, og det er helt uacceptabelt.
Når kriminelle udlændinge får lov at blive, skabes der en evigt voksende kreds af ofre, som kunne have været undgået, hvis vi som politikere tog ansvar for situationen og handlede.
Jeg beder alle partier og ordførere om at tage stilling til dette forslag med den største alvor og ansvarlighed.
Det handler om vores landsmænds og -kvinders tryghed og sikkerhed.
Hverken danskerne, de unødvendige ofre eller de lovlydige udlændinge, der vil Danmark, kan være tjent med, at kriminelle udlændinge ikke udvises konsekvent og efter første dom.